Diari Oficial de la Generalitat Valenciana


Sumari del DOGV 9046, del 23-03-2021 (2021/2930)

DECRET 39/2021, de 12 de març, del Consell, de regulació de les notificacions i comunicacions administratives electròniques de l'Agència Tributària Valenciana
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/03/12/39/dof/vci/html**

### Dades del document

Número de DOGV
:   9046

Data del DOGV
:   23-03-2021

Secció del DOGV
:   I. DISPOSICIONS GENERALS

Número del document
:   2021/2930


Data del document
:   12-03-2021

Organisme emissor
:   Conselleria d'Hisenda i Model Econòmic

Tipus de document
:   Decret

Descriptors 

:   * Conselleria d'Hisenda i Model Econòmic
    * organització administrativa
    * legislació

DECRET 39/2021, de 12 de març, del Consell, de regulació de les notificacions i comunicacions administratives electròniques de l'Agència Tributària Valenciana [2021/2930]  
Una de les manifestacions més rellevants de la denominada Administració electrònica és la pràctica de notificacions per mitjans telemàtics. Aquesta possibilitat, albirada en l'article 70 de la Llei 30/199, de 26 de novembre, de règim jurídic de les administracions públiques i del procediment administratiu comú, va cobrar carta de naturalesa específica quan la Llei 24/2001, de 27 de desembre, de mesures fiscals, administratives i de l'ordre social, va incorporar sengles textos d'idèntic tenor en els articles 105 de la Llei 230/1963, de 28 de desembre, general tributària i 59 de la Llei 30/1992, configurant un nou model de notificació mitjançant la posada a la disposició de la corresponent actuació, de manera que els efectes de la notificació es produeixen, bé per l'accés al contingut, bé pel simple transcurs del lapse de deu dies des de la posada a disposició d'aquesta sense que aquesta tinga lloc per part de la persona destinatària.  
L'article 59.3 de la Llei 30/199, de 26 de novembre, de règim jurídic de les administracions públiques i del procediment administratiu comú va ser derogat per la Llei 11/2007, de 22 de juny, d'accés electrònic dels ciutadans als serveis públics, que va desenvolupar tot el règim de les comunicacions electròniques entre l'administració i les persones administrades. Aquesta norma reconeixia que la utilització per les persones interessades de sistemes electrònics de comunicació passava de ser una via alternativa de relació amb l'Administració a configurar-se com un dret general, i fins i tot com un deure, per a determinats col·lectius d'obligats tributaris si així es disposava reglamentàriament.  
  
Malgrat la importància que va tindre aquesta norma, no va imposar, com sí que ha fet la Llei 39/2015, d'1 d'octubre, del procediment administratiu comú de les administracions públiques, l'obligació genèrica que les persones jurídiques o determinats col·lectius de persones físiques es relacionen electrònicament amb l'Administració. Així, l'article 41.1 reflecteix el canvi de paradigma que persegueix el nou marc normatiu. Aquest precepte preveu que «les notificacions s'han de practicar preferentment per mitjans electrònics i, en tot cas, quan l'interessat resulte obligat a rebre-les per aquesta via». La Llei 39/2015 va entrar en vigor el 2 d'octubre de 2016, cosa que significa que des de llavors els col·lectius als quals es refereix l'article 14.2 estan obligats a relacionar-se electrònicament amb les administracions públiques. Finalment, les especialitats derivades de la pràctica de notificacions electròniques en matèria tributària han sigut previstes en diversos preceptes de la Llei 58/2003, de 17 de desembre, general tributària (articles 104 i 234), disposició que substitueix l'esmentada Llei 230/1963, de 28 de desembre. Ara bé, perquè aquesta relació electrònica siga possible cal que les administracions públiques disposen dels sistemes i plataformes que així ho permeten.  
En compliment de les previsions de l'article 69 de l'Estatut d'Autonomia de la Comunitat Valenciana, la Llei 7/2014, de 22 de desembre, de mesures fiscals, de gestió administrativa i financera, i d'organització de la Generalitat, va crear l'Institut Valencià d'Administració Tributària. L'1 de gener de 2019 va passar a denominar-se Agència Tributària Valenciana (article 100 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat) i el 4 de febrer de 2019 es va aprovar el seu estatut mitjançatn el Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana. D'acord amb el seu estatut, corresponen a l'Agència Tributària Valenciana les competències en l'àmbit de la Generalitat relatives a l'aplicació dels tributs, l'exercici de la potestat sancionadora en matèria tributària i la funció revisora en via administrativa en relació amb els tributs estatals cedits, en els termes fixats en la legislació que regule la cessió; els tributs propis de la Generalitat, en els termes establits en la legislació que els regule, i l'aplicació dels recàrrecs autonòmics que puga establir la Generalitat sobre els tributs estatals.  
L'Agència Tributària Valenciana s'ha marcat com a primer objectiu estratègic en el seu Pla pluriennal de gestió per al període 2020-2023, aprovat per Resolució de 17 de gener de 2020, del conseller d'Hisenda i Model Econòmic, possibilitar que la ciutadania es relacione amb aquest organisme íntegrament per mitjans electrònics, donant així compliment al que preveu article 14.3 de la Llei 39/2015.  
A aquest efecte, aquest decret determina, en primer lloc, els supòsits d'inclusió, d'ofici o a sol·licitud de la persona interessada, en el Cens de persones o entitats destinatàries de notificacions electròniques de l'Agència Tributària Valenciana, a fi que aquestes reben per mitjans telemàtics les comunicacions i notificacions administratives que els realitze l'Agència Tributària Valenciana en l'exercici de les seues competències. En segon lloc, quant a la pràctica de notificacions electròniques, remet al mòdul de notificacions de la seu electrònica de la Generalitat Valenciana regulat pel Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana.  
La norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, de conformitat amb el que disposa l'article 129 de la Llei 39/2015, d'1 d'octubre, del procediment administratiu comú de les administracions públiques. Així, amb l'aprovació d'aquest decret l'administració tributària valenciana es dota dels mecanismes per a fer plenament efectiu el dret i l'obligació de determinades persones obligades tributàries de rebre per via telemàtica notificacions electròniques.  
Això permetrà una innegable agilitació de l'actuació administrativa, amb la consegüent millora de l'eficiència, a través de procediments regits pels principis de transparència i seguretat jurídica, especialment en els supòsits d'inclusió i exclusió de les persones obligades tributàries en el Cens de persones o entitats destinatàries de notificacions electròniques.  
Aquest decret no està inclòs com una de les iniciatives reglamentàries a tramitar per la Conselleria d'Hisenda i Model Econòmic en el marc del Pla normatiu de l'Administració de la Generalitat de 2020, aprovat per Acord del Consell de 6 de març de 2020.  
En conseqüència, conforme amb el Consell Jurídic Consultiu, d'acord amb l'article 28 c) de la Llei 5/1983, de 30 de desembre, del Generalitat, del Consell, a proposta del conseller d'Hisenda i Model Econòmic, prèvia deliberació del Consell en la reunió de 12 de març de 2021,  
  
  
DECRETE  
  
Article 1. Objecte  
Aquest decret té per objecte crear el Cens de persones o entitats destinatàries de notificacions electròniques i establir els supòsits per a la inclusió o exclusió en aquest, a l'efecte que les persones i entitats incloses en aquest reben per mitjans electrònics les comunicacions i notificacions administratives que els realitze l'Agència Tributària Valenciana en l'exercici de les seues competències, com també la forma i les condicions en què s'han de produira aquestes comunicacions i notificacions electròniques.  
  
Article 2. Creació del Cens de persones o entitats destinatàries de notificacions electròniques  
1. El Cens de persones o entitats destinatàries de notificacions electròniques de l'Agència Tributària Valenciana està constituït per les persones físiques i jurídiques o les entitats que hagen de rebre notificacions electròniques, bé per estar-hi obligades per raó de l'article 3 d'aquest decret, o per haver-ho sol·licitat d'acord amb el que preveu l'article 5.  
  
2. El contingut del cens és el següent:  
a) Nom i cognoms o raó social.  
b) Número d'identificació fiscal.  
c) Inclusió d'ofici o a sol·licitud de la persona o entitat interessada.  
d) Motiu d'inclusió obligatòria en el cens.  
e) En el cas d'inclusió a sol·licitud de la persona o entitat interessada, procediments acollits al sistema de notificació electrònica.  
f) Data d'inici de l'efectivitat de la inclusió en el cens.  
g) Data de fi de l'efectivitat de la inclusió en el cens.  
h) Dies o períodes assenyalats en els quals l'Agència no pot posar notificacions a la seua disposició en l'adreça electrònica habilitada.  
El contingut del cens pot ser modificat mitjançant resolució de la persona titular de la Direcció General de l'Agència Tributària Valenciana.  
3. Correspon al Departament de Gestió Tributària de l'Agència Tributària Valenciana la gestió del cens de persones o entitats destinatàries de notificacions electròniques, i l'Agència Tributària Valenciana és la responsable del tractament que es duga a terme amb les dades de caràcter personal d'aquest cens.  
4. Les dades de les persones físiques incloses en el cens s'han de tractar d'acord amb la normativa vigent en matèria de protecció de dades, especialment amb el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (RGPD, en endavant), i a la Llei orgànica 3/2018, de 5 de desembre, de protecció de dades personals i garantia de drets digitals.  
5. S'ha de tindre especial consideració al compliment dels principis relatius al tractament establits en l'article 5 del RGPD.  
  
  
Article 3. Persones i entitats obligades a formar part del Cens de persones o entitats destinatàries de notificacions electròniques  
1. Estan obligades a rebre per mitjans electrònics les comunicacions i notificacions administratives que en l'exercici de les seues competències els dirigisca l'Agència Tributària Valenciana:  
a) Les persones jurídiques.  
b) Les entitats sense personalitat jurídica.  
c) Els qui exercisquen una activitat professional per a la qual es requerisca col·legiació obligatòria, respecte de tràmits i actuacions que realitzen amb les administracions públiques en exercici d'aquesta activitat professional. En tot cas, dins d'aquest col·lectiu s'entenen incloses les persones titulars de les notaries i registres de la propietat i mercantils quan siguen destinatàries en qualitat d'obligades tributàries.  
d) Els qui representen una persona interessada que estiga obligada a relacionar-se electrònicament amb l'Administració.  
2. Igualment, amb independència de la seua personalitat o forma jurídica, estan obligades a rebre per mitjans electrònics les comunicacions i notificacions administratives que els practique l'Agència Tributària Valenciana les persones i entitats següents per a les quals, per raó de la seua capacitat econòmica, tècnica, dedicació professional o altres motius, queda acreditat que tenen accés i disponibilitat dels mitjans electrònics necessaris:  
a) Les persones que tenen la condició de col·laboradors o col·laboradores socials per haver-se adscrit com a professionals o participants d'entitats, institucions i organismes representatius de sectors o interessos socials, laborals, empresarials o professionals a un conveni de col·laboració subscrit amb la Generalitat per a l'ús dels sistemes de presentació per mitjans telemàtics de les declaracions tributàries gestionades per l'Agència Tributària Valenciana.  
b) Les que estiguen donades d'alta en els censos tributaris que gestione l'Agència Tributària Valenciana, amb excepció del que es regula en aquest decret.  
c) Les que així es dispose en una norma legal o reglamentària.  
  
Article 4. Inclusió d'ofici en el Cens de persones o entitats destinatàries de notificacions electròniques  
1. L'Agència Tributària Valenciana ha de notificar a les persones físiques i jurídiques o entitats destinatàries a què fa referència l'article 3 d'aquest decret la seua inclusió en el Cens de persones o entitats obligades a rebre les notificacions electròniques. Aquesta notificació s'ha d'efectuar per mitjans no electrònics i en els llocs i les formes previstos en els articles 109 a 112 de la Llei 58/2003, de 17 de desembre, general tributària, amb expressió dels motius que l'originen.  
Quan la destinatària de la notificació siga una persona física, ha de ser informada segons el que estableix l'article 14 del RGPD.  
2. La comunicació pot ser efectuada en el curs de les actuacions efectuades en un procediment que els òrgans de l'Agència Tributària Valenciana estiguen desenvolupant amb la persona obligada tributària, qualsevol que n'haja sigut la forma d'inici.  
3. L'alta en el cens s'ha de produir amb efecte del dia en què es notifique la comunicació en la forma establida en els apartats anteriors, sense perjudici que el còmput dels terminis per a la interposició dels corresponents recursos comence l'endemà de la notificació, d'acord amb l'article 30.3 de la Llei 39/2015, d'1 d'octubre, del procediment administratiu comú de les administracions públiques.  
4. Les persones obligades han de ser excloses del cens de persones o entitats destinatàries de notificacions electròniques quan en aquestes deixen de concórrer les circumstàncies que en van determinar la inclusió, sempre que ho sol·liciten expressament per mitjà d'una sol·licitud presentada per mitjans electrònics en la seu electrònica de la Generalitat.  
L'òrgan competent disposa del termini d'un mes per a resoldre sobre la sol·licitud.  
En el cas que l'acord siga estimatori, ha de contindre la data des de la qual serà efectiva l'exclusió, que ha de coincidir amb la data de la resolució, i ha de notificar-se en el lloc assenyalat a aquest efecte per la persona interessada o el seu representant o, si hi manca, en els llocs i formes previstos en els articles 109 a 112 de la Llei 58/2003, de 17 de desembre, general tributària.  
En el cas que l'acord siga denegatori, perquè s'entenga que no han deixat de complir-se les circumstàncies determinants de la inclusió en el Cens de persones o entitats obligades a rebre notificacions electròniques, ha de notificar-se en el lloc i mitjà assenyalat a aquest efecte per la persona interessada o el seu representant o, si hi manca, ha de posar-se a la seua disposició en el mòdul de notificacions electròniques de l'un o l'altre.  
En el cas que en el termini d'un mes no s'haja resolt expressament la sol·licitud d'exclusió, s'entendrà que, a partir del venciment d'aquest termini, la persona obligada deixa d'estar inclosa en el cens. Aquesta exclusió per la falta de resolució en termini té la mateixa eficàcia que si s'haguera dictat resolució estimatòria en termini, sense perjudici del deure que té l'Administració de resoldre expressament.  
  
Això no ha de ser obstacle perquè, si continuen concorrent les circumstàncies determinants de la inclusió en el cens, se'n puga notificar de nou la inclusió en aquest d'acord amb el que preveuen els apartats 1 i 2 d'aquest article una vegada transcorreguts, almenys, tres mesos des de la data d'efecte de l'exclusió.  
  
Article 5. Inclusió en el Cens de persones o entitats destinatàries de notificacions electròniques efectuada a sol·licitud de l'interessat  
1. Les persones físiques i jurídiques o entitats no incloses d'ofici en el Cens de persones o entitats destinatàries de notificacions electròniques poden adherir-se a aquest quan així ho sol·liciten. En el formulari mitjançant el qual es realitze la sol·licitud d'adhesió al cens, les persones físiques han de ser informades de conformitat amb el que estableix en l'article 13 del RGPD.  
2. Aquest consentiment pot prestar-se individualment per a cada procediment o bé de manera genèrica, en relació amb els procediments previstos en el catàleg de procediments publicat en la seu electrònica de l'Agència Tributària Valenciana que admeten la notificació electrònica d'actes administratius. D'igual manera, la persona interessada, una vegada iniciada la instrucció del procediment, pot revocar el seu consentiment perquè les notificacions es practiquen per via electrònica, i en aquest cas ha de comunicar-ho a l'òrgan instructor i assenyalar un lloc on practicar les successives notificacions o, si hi manca, aquestes s'han de practicar en els llocs previstos en l'article 110 de la Llei 58/2003, de 17 de desembre, general tributària.  
3. La inclusió i, si escau, l'exclusió del cens es produirà des de la data de registre de la sol·licitud.  
4. En els procediments iniciats a sol·licitud d'una persona obligada tributària que haja optat de manera genèrica per rebre notificacions o comunicacions electròniques i actue per mitjà de representant, les notificacions s'han d'efectuar per aquest mitjà llevat que se n'haja designat expressament un altre diferent. Si qui el representa té l'obligació de relacionar-se electrònicament amb l'Administració, la notificació o comunicació s'ha d'efectuar electrònicament.  
  
Article 6. Efectes de la inclusió en el Cens de persones o entitats destinatàries de notificacions electròniques  
1. Les persones físiques i jurídiques i entitats incloses en el Cens de persones o entitats destinatàries de notificacions electròniques han de rebre per mitjans electrònics les comunicacions i notificacions que efectue l'Agència Tributària Valenciana en les seues actuacions i procediments tributaris.  
2. No obstant el que estableix l'apartat anterior, poden practicar-se les notificacions pels mitjans no electrònics i en els llocs i formes previstos en els articles 109 a 112 de la Llei 58/2003, de 17 de desembre, general tributària, en els supòsits següents:  
a) Quan la comunicació o notificació es realitze en ocasió de la compareixença espontània de la persona obligada o el seu representant en les oficines de l'Agència Tributària Valenciana i sol·licite la comunicació o notificació personal en aquell moment.  
b) Quan la comunicació o notificació electrònica resulte incompatible amb la immediatesa o celeritat que requerisca l'actuació administrativa per a assegurar-ne l'eficàcia.  
c) Quan les comunicacions i notificacions hagen sigut posades a la disposició de qui preste el servei de notificacions postals per al seu lliurament a les persones obligades amb antelació a la data en què l'Agència Tributària Valenciana tinga constància de la comunicació de la seua inclusió en el Cens de persones o entitats destinatàries de notificacions electròniques.  
3. Si en alguns dels supòsits referits en l'apartat anterior l'Agència Tributària Valenciana arriba a practicar la comunicació o notificació per mitjans electrònics i no electrònics, s'entendran produïts tots els efectes a partir de la primera de les comunicacions o notificacions correctament efectuada.  
4. En cap cas es poden efectuar per via electrònica les comunicacions i notificacions següents:  
a) Aquelles en les quals l'acte a notificar vaja acompanyat d'elements que no siguen susceptibles de conversió en format electrònic.  
b) Les que, d'acord amb la seua normativa específica, hagen de practicar-se mitjançant personació en el domicili fiscal de la persona obligada o en un altre lloc assenyalat a aquest efecte per la normativa o en qualsevol altra forma no electrònica.  
c) Les que continguen mitjans de pagament a favor de les persones obligades, com ara xecs.  
  
Article 7. Procediment de notificació a les persones o entitats incloses en el Cens de persones o entitats destinatàries de notificacions electròniques  
1. L'Agència Tributària Valenciana ha de practicar les notificacions electròniques a través del mòdul de notificacions de la seu electrònica de la Generalitat i s'ha d'ajustar al que preveuen l'article 43 de la Llei 39/2015, d'1 d'octubre, del procediment administratiu comú de les administracions públiques, i l'article 52 i següents del Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana.  
2. Les persones jurídiques i entitats sense personalitat poden accedir-hi amb els sistemes de signatura electrònica admesos o utilitzats en la Seu Electrònica de la Generalitat, de conformitat amb el Decret 87/2002, de 30 de maig, del Govern Valencià, pel qual es regula la utilització de la signatura electrònica avançada en la Generalitat, o norma que el substituïsca.  
3. En el cas d'atorgament de poder, degudament inscrit en el Registre electrònic de representació regulat en el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, l'accés al mòdul de notificacions electròniques pot realitzar-lo tant la persona interessada com el seu representant; aquest últim ha d'acreditar-se amb el seu sistema de signatura electrònica.  
4. Produïda la notificació, s'ha de generar un justificant d'aquesta a través del mòdul de notificacions electròniques de la seu electrònica de la Generalitat. Aquest justificant ha d'incloure la identificació de l'acte notificat i la persona destinatària, la data en la qual s'ha produït la posada a disposició i la data de l'accés al contingut o la data en la qual la notificació s'ha considerat rebutjada pel fet d'haver transcorregut el termini legalment establit.  
5. L'Agència Tributària Valenciana ha d'enviar a l'adreça de correu electrònic de la persona interessada que aquesta haja comunicat en el mòdul de notificacions electròniques de la seu electrònica de la Generalitat un avís, informant-la de la posada a la disposició d'una notificació en la seu electrònica. La falta de pràctica d'aquest avís no impedeix que la notificació siga considerada plenament vàlida.  
  
  
Article 8. Assenyalament per la persona obligada de dies en què l'Agència Tributària Valenciana no pot posar notificacions a la seua disposició en el mòdul de notificacions de la seu electrònica de la Generalitat  
1. Les persones físiques i jurídiques i entitats incloses en el Cens de persones o entitats destinatàries de notificacions electròniques poden assenyalar un màxim de 30 dies naturals per any natural en els quals l'Agència Tributària Valenciana no pot posar notificacions a la seua disposició en el mòdul de notificacions de la seu electrònica de la Generalitat.  
2. Els dies assenyalats són de lliure elecció i no cal haver d'agrupar-ne un número mínim.  
3. En l'exercici d'inclusió obligatòria o voluntària en el Cens de persones o entitats destinatàries de notificacions electròniques pot gaudir-se de la totalitat dels 30 dies naturals de l'any natural en curs, sense necessitat de prorratejar els dies pel període de l'any natural restant.  
  
4. Els dies en què no es posaran a la disposició de la persona obligada notificacions en el mòdul de notificacions de la Generalitat s'hauran de sol·licitar amb una antelació mínima de set dies naturals al primer dia en què haja de tindre efecte i, una vegada assenyalats, poden ser objecte de modificació mitjançant una sol·licitud expressa que deixarà sense efecte el període inicialment triat, amb els mateixos límits respecte al nombre màxim de dies anuals per persona obligada i l'antelació mínima anteriorment indicats.  
  
Article 9. Procediment i condicions per a l'assenyalament dels dies en què no es poden posar a disposició notificacions en el mòdul de notificacions de la Generalitat  
1.L'assenyalament dels dies en què no es posaran a la disposició de les persones obligades tributàries notificacions en el mòdul de notificacions de la Generalitat ha de realitzar-se obligatòriament en la seu electrònica de la Generalitat a través del procediment habilitat a aquest efecte. Una vegada que els dies hagen sigut assenyalats correctament, s'ha de generar el corresponent rebut de presentació validat per un codi segur de verificació, a més de la data i l'hora de la sol·licitud. Qualsevol altra sol·licitud presentada per qualsevol altre mitjà mancarà de cap efecte, i s'arxivarà sense més tràmit.  
2. La persona que assenyale els dies esmentats ha d'estar compresa en el Cens de persones o entitats destinatàries de notificacions electròniques, i disposar de número o codi d'identificació fiscal i d'un sistema d'identificació i signatura electrònica admés en la seu electrònica de la Generalitat.  
  
Article 10. Efectes de l'assenyalament dels dies en què no es posaran notificacions en el mòdul de notificacions de la Generalitat  
Durant els dies assenyalats per la persona obligada, l'administració tributària no pot posar a la seua disposició notificacions electròniques.  
  
No obstant això, en el cas que les notificacions hagen sigut posades a la seua disposició abans d'iniciar-se els dies indicats per la persona interessada, aquests dies de dispensa s'inclouran dins del còmput del termini de 10 dies naturals perquè es considere rebutjada la notificació.  
  
  
DISPOSICIONS ADDICIONALS  
  
Primera. Incidència pressupostària  
La posada en marxa d'aquest decret no pot tindre cap incidència en la dotació de tots i cadascun dels capítols de despesa assignats a les conselleries i, en tot cas, haurà de ser atesa amb els mitjans personals i materials de l'Agència Tributària Valenciana i de la conselleria competent en hisenda pública.  
  
Segona. Referències normatives  
Les referències efectuades en aquesta norma al Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, s'han d'entendre realitzades també a qualsevol disposició que el substituïsca.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en hisenda pública per a dictar les disposicions necessàries per al desenvolupament i l'aplicació del que disposa aquest decret.  
  
Segona. Normativa d'aplicació supletòria  
Per a tot allò que no disposa aquest decret, s'ha d'aplicar supletòriament el que preveuen el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, i el Reial decret 1363/2010, de 29 d'octubre, pel qual es regulen supòsits de notificacions i comunicacions administratives obligatòries per mitjans electrònics en l'àmbit de l'Agència Estatal d'Administració Tributària, o les normes que els substituïsquen.  
  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 12 de març de 2021  
  
El president de la Generalitat  
XIMO PUIG i FERRER  
  
El conseller d'Hisenda i Model Econòmic  
VICENT SOLER i MARCO


Còpia Permalink ELI